b'\n_START_ARTICLE_\nMika H\xc3\xa4kkinen\n_START_SECTION_\nLenktynininko karjera\n_START_PARAGRAPH_\nNuo penkeri\xc5\xb3 met\xc5\xb3 prad\xc4\x97jo dalyvauti kartingo var\xc5\xbeybose. 1987 m. per\xc4\x97jo \xc4\xaf automobili\xc5\xb3 lenktynes. Formul\xc4\x97je 1 Hakkinenas debiutavo 1991 m. atstovaudamas Lotus komandai. 1991 m. sezon\xc4\x85 pabaig\xc4\x97 16 vietoje, 1992 m. \xe2\x80\x93 8-oje._NEWLINE_1993 m. Hakkinenas tapo McLaren komandos pilotu bandytoju, o sezono pabaigoje i\xc5\xa1 komandos pasitraukus Maiklui Andretti (Michael Andretti), Hakkinenas u\xc5\xbe\xc4\x97m\xc4\x97 jo viet\xc4\x85 lenktyn\xc4\x97se. Debiutiniame Portugalijos etape suomis kvalifikacin\xc4\x97se var\xc5\xbeybose aplenk\xc4\x97 komandos lyder\xc4\xaf ir tris kartus pasaulio \xc4\x8dempion\xc4\x85 Ayrton\xc4\x85 Senn\xc4\x85, o kitame etape Japonijoje pirm\xc4\x85 kart\xc4\x85 u\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85 lenktyn\xc4\x97se._NEWLINE_1994 m. Sennai per\xc4\x97jus \xc4\xaf Williams komand\xc4\x85 Hakkinenas tapo McLaren lyderiu, \xc5\xa1e\xc5\xa1is kartus lipo ant prizinink\xc5\xb3 pakylos ir galutin\xc4\x97je \xc4\x8dempionato \xc4\xafskaitoje u\xc5\xbe\xc4\x97m\xc4\x97 4 viet\xc4\x85. 1995 m. Hakkinenas ant podiumo lipo dar du kartus ir galutin\xc4\x97je \xc4\xafskaitoje liko septintas. Paskutiniajame sezono etape Adelaid\xc4\x97je sportininkas patyr\xc4\x97 sunki\xc4\x85 avarij\xc4\x85 ir buvo su\xc5\xbeeistas, ta\xc4\x8diau sp\xc4\x97jo i\xc5\xa1gyti iki 1996 m. Formul\xc4\x97s 1 sezono prad\xc5\xbeios._NEWLINE_1996 m. Hakkinenas 4 kartus u\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85 lenktyn\xc4\x97se ir galutin\xc4\x97je \xc4\x8dempionato \xc4\xafskaitoje liko penktas. 1997 m. paskutiniajame sezono etape Europos did\xc5\xbeiojo prizo lenktyn\xc4\x97se Ispanijoje suomis i\xc5\xa1kovojo pirm\xc4\x85 savo pergal\xc4\x99 Formul\xc4\x97je 1._NEWLINE_1998 m. pasikeitus Formul\xc4\x97s 1 techniniam reglamentui McLaren in\xc5\xbeinieriai suk\xc5\xabr\xc4\x97 labai greit\xc4\x85 MP4/13 automobil\xc4\xaf. J\xc4\xaf vairuodamas Hakkinenas i\xc5\xa1kovojo pergales Australijojos, Brazilijojos, Ispanijojos, Monako, Austrijos, Vokietijos, Liuksemburgo bei Japonijos etapuose, i\xc5\xa1 viso surinko surinko 100 ta\xc5\xa1k\xc5\xb3 ir tapo pasaulio \xc4\x8dempionu. 1999 m. Hakkinenas i\xc5\xa1kovojo 5 pergales ir surinko 76 ta\xc5\xa1kus, ta\xc4\x8diau to u\xc5\xbeteko apginti \xc4\x8dempiono titul\xc4\x85. 2000 m. d\xc4\x97l nepatikimo McLaren bolido pilotas nesugeb\xc4\x97jo pelnyti tre\xc4\x8diojo i\xc5\xa1 eil\xc4\x97s \xc4\x8dempion\xc5\xb3 titulo ir, surink\xc4\x99s 89 ta\xc5\xa1kus, galutin\xc4\x97je \xc4\xafskaitoje 19 ta\xc5\xa1k\xc5\xb3 nusileido Michaeliui \xc5\xa0umacheriui. 2001 m. sezonas Hakkinenui susiklost\xc4\x97 itin nes\xc4\x97kmingai. Pirmajame sezono etape Australijoje lenktynininkas pateko \xc4\xaf avarij\xc4\x85, Ispanijoje pirmaujan\xc4\x8diam Hakkinenui d\xc4\x97l technini\xc5\xb3 problem\xc5\xb3 teko pasitraukti i\xc5\xa1 lenktyni\xc5\xb3 paskutiniajame rate. Hakkinenas per sezon\xc4\x85 i\xc5\xa1kovojo dvi pergales (Did\xc5\xbeiojoje Britanijoje ir Jungtin\xc4\x97se Amerikos Valstijose), galutin\xc4\x97je rikiuot\xc4\x97je u\xc5\xbe\xc4\x97m\xc4\x97 penkt\xc4\x85j\xc4\x85 viet\xc4\x85 ir pasitrauk\xc4\x97 i\xc5\xa1 Formul\xc4\x97s 1._NEWLINE_Po 2001 m. baig\xc4\x97 F1 karjer\xc4\x85 ir nuo 2005 m. lenktyniauja DTM. I\xc5\xa1kovojo tris pergal\xc4\x99s \xc5\xa1ioje serijoje ir po 2007 sezono paskelb\xc4\x97, kad traukiasi apskritai i\xc5\xa1 lenktyni\xc5\xb3._NEWLINE_2008 m. vasario 28 d. paskelbta, kad Mika Hakkinenas paskirtas \xe2\x80\x9eLaureus pasaulio sporto akademijos\xe2\x80\x9c nariu. \xc5\xa0iuo metu akademijos nariais yra 45 gerai praeityje \xc5\xbeinomi sportinininkai ir sportininink\xc4\x97s, tarp j\xc5\xb3 tenisininkas Borisas Bekeris, lenktynininkas Emersonas Fittipaldis, lengvaatletis Michaelas Johnsonas, tenisininkas Johnas McEnroe\xe2\x80\x98jus, golfo \xc5\xbeaid\xc4\x97jas Jackas Nicklausas, kriketo \xc5\xbeaid\xc4\x97jas Steve\xe2\x80\x98as Waughas ir kiti._NEWLINE_Kiekvienais metais akademijos nariai slaptu balsavimu i\xc5\xa1renka \xe2\x80\x9eLaureus\xe2\x80\x9c apdovanojim\xc5\xb3 nugal\xc4\x97tojus.'